S-214/2017

Mál þetta, sem dómtekið var 6. þessa mánaðar, var höfðað með ákæru útgefinni af lögreglustjóranum á höfuðborgarsvæðinu 13. síðasta mánaðar, á hendur R-kk-þgf G-kk-þgf Á-kk-þgf, kt. 000000-0000, Suðurgötu 85 í Hafnarfirði, „fyrir fíkniefnabrot í Hafnarfirði með því að hafa þriðjudaginn 21. mars 2017 haft í vörslum sínum 13 kannabisplöntur, sem ákærð[i] hafði ræktað um nokkurt skeið og til þess dags, sem lögregla fann við húsleit á heimili ákærða að Suðurgötu 85 og lagði hald á“ og að hafa þannig brotið gegn 2. gr., sbr. 4., 5. og 6. gr. laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr., reglugerðar nr. 233/2001 um ávana- og fíkniefni og önnur eftirlitsskyld efni, sbr. reglugerðir nr. 232/2001 og nr. 848/2002.

Samkvæmt ákæru er þess krafist að ákærði verði „dæmdur til refsingar, til greiðslu alls sakarkostnaðar og jafnframt að framangreind fíkniefni verði gerð upptæk samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.“

Um málsatvik er skírskotað til ákæru.

Ákærði hefur fyrir dómi skýlaust játað að hafa framið það brot sem honum er gefið að sök og var farið með mál þetta samkvæmt 164. gr. laga um meðferð sakamála nr. 88/2008 og það tekið til dóms án frekari sönnunarfærslu eftir að aðilum hafði verið gefinn kostur á að tjá sig í stuttu máli um lagaatriði og ákvörðun viðurlaga.

Sannað er með skýlausri játningu ákærða, sem er í samræmi við framlögð sakargögn, að hann hafi gerst sekur um þá háttsemi sem saksókn á hendur honum tekur til samkvæmt framansögðu og er háttsemin réttilega heimfærð til refsiákvæða í ákæru. Ákærði hefur því unnið sér til refsingar.

Í gögnum málsins eru efnaskýrslur lögreglu um hinar haldlögðu plöntur. Fram kemur að við rannsókn og prófun tæknideildar lögreglu 22. mars síðastliðinn, hafi þær greinst sem þrettán kannabisplöntur. Þar af hafi fimm þeirra verið 52 til nítíu sentimetrar á hæð og vegið 1096,86 grömm, sex þeirra hafi verið fjórir til ellefu sentimetrar á hæð og vegið 2,60 grömm og tvær þeirra hafi verið 74 til áttatíu sentimetrar á hæð og vegið 151,20 grömm. Þá er einnig á meðal gagna málsins matsgerð Rannsóknastofu í lyfja- og eiturefnafræði við Háskóla Íslands frá 19. apríl síðastliðnum, vegna rannsóknar tveggja sýna hinna haldlögðu plantna. Þar greinir meðal annars frá því að magn tetrahýdrókannabínóls í þurrum sýnum hafi verið 14 mg/g og 67 mg/g.

Ákærði hefur játað brot sitt fyrir dómi og á rannsóknarstigi, og er það virt honum til málsbóta. Samkvæmt framlögðu sakavottorði nær sakaferill hans aftur til ársins 2012 og hefur honum frá og með því ári í þrígang verið gerð refsing, í öllum tilvikum vegna brota gegn ákvæðum sömu laga og í máli þessu. Hann samþykkti greiðslu sektar með viðurlagaákvörðun 30. mars það ár og með dómi 30. október 2013 var hann dæmdur í þrjátíu daga fangelsi, skilorðsbundið til tveggja ára. Síðast var hann með dómi 26. maí á síðasta ári dæmdur í 45 daga fangelsi, skilorðsbundið til tveggja ára. Dómurinn var birtur ákærða 30. sama mánaðar. Með broti sínu í máli þessu hefur ákærði rofið skilyrði fyrir framangreindri frestun á fullnustu refsingar þess dóms og með vísan til 60. gr. almennra hegningarlaga nr. 19/1940, er refsing dómsins því tekin upp og dæmd með þeirri refsingu sem ákærða er nú gerð. Eftir framangreindu og 77. gr. sömu laga og með hliðsjón af dómaframkvæmd, þykir refsing ákærða samkvæmt 1. mgr. 5. gr. laga nr. 65/1974, hæfilega ákveðin fangelsi í 75 daga, en refsinguna þykir mega binda skilorði með þeim hætti sem í dómsorði greinir.

Ákærði hefur fyrir dómi samþykkt upptökukröfu ákæruvaldsins. Á grundvelli 6. mgr. 5. gr. laga nr. 65/1974 skal hann sæta upptöku á þeim kannabisplöntum sem hald var lagt á, eins og greinir í dómsorði.

Með vísan til 1. mgr. 218. gr. laga nr. 88/2008, er ákærði dæmdur til að greiða sakarkostnað málsins, sem samkvæmt framlögðu yfirliti um slíkan kostnað og með stoð í öðrum gögnum nemur 162.246 krónum, vegna rannsóknar sýna hinna haldlögðu plantna, en annan sakarkostnað leiddi ekki af meðferð málsins.

H-kk-nf Þ-kk-nf, aðstoðarmaður dómara, dæmir mál þetta.

D ó m s o r ð:

Ákærði, R-kk-nf G-kk-nf Á-kk-nf, sæti fangelsi í 75 daga. Fresta skal fullnustu refsingarinnar og hún falla niður að liðnum þremur árum frá uppkvaðningu dóms þessa haldi ákærði almennt skilorð 57. gr. almennra hegningarlaga nr. 19/1940.

Ákærði sæti upptöku á þrettán kannabisplöntum, sem hald var lagt á.

Ákærði greiði 162.246 krónur í sakarkostnað.

H-kk-nf Þ-kk-nf